Diari Oficial de la Generalitat Valenciana


Sumari del DOGV 4021, del 14-06-2001 (2001/5415)

RESOLUCIÓ de 6 de març de 2001, del conseller d'Obres Públiques, Urbanisme i Transports, relativa a la modificació puntual, que fa referència a una zona escolar a Alcossebre, del Pla General d'Alcalà de Xivert (Castelló).
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4021

Data del DOGV
:   14-06-2001

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2001/5415


Data del document
:   06-03-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Alcalà de Xivert
    * pla d'urbanisme

RESOLUCIÓ de 6 de març de 2001, del conseller d'Obres Públiques, Urbanisme i Transports, relativa a la modificació puntual, que fa referència a una zona escolar a Alcossebre, del Pla General d'Alcalà de Xivert (Castelló). [2001/Q5415]
  
Vist l'expedient relatiu a la modificació puntual, que fa referència a una zona escolar a Alcossebre, del Pla General d'Alcalà de Xivert (Castelló), i de conformitat amb els següents,
  
Antecedents de fet
  
1. En el Ple de l'Ajuntament d'Alcalà de Xivert, de 28 de juny de 2000, es va acordar sotmetre a exposició pública la documentació número 10 del pla general, mitjançant anuncis inserits en el periòdic Levante de 14 de juliol de 2000 i en el Diari Oficial de la Generalitat Valenciana número 3.802, de 27 de juliol del 2000, sense que durant l'esmentat tràmit es produïra cap al·legació. En data 25 d'octubre de 2000, l'ajuntament en Ple va acordar aprovar provisionalment la modificació esmentada.
  
2. La documentació aportada consisteix en memòria informativa i justificativa, fitxa de característiques de la unitat P-18 i extracte del pla on es reflectix l'àmbit afectat per la modificació segons el planejament vigent i segons la modificació proposada.
  
3. En data 17 d'agost de 2000, el director general d'Urbanisme, va emetre informe en relació amb la documentació que va ser exposada al públic, i hi feia determinades recomanacions que han sigut tingudes en compte en el document aprovat provisionalment.
  
4. El Servei de Projectes i Construccions Educatives de la Conselleria de Cultura, Educació i Ciència, el dia 25 de setembre de 2000, va emetre un informe en sentit favorable en què recomanava un augment en la superfície inicial de la parcel·la educativa fins a aconseguir els 5000 metres quadrats.
  
5. La Comissió Territorial d'Urbanisme de Castelló, en sessió de 21 de desembre de 2000, va acordar informar favorablement sobre la modificació número 10 en la unitat d'execució P-18 del Pla General d'Alcalà de Xivert i elevar proposta d'aprovació definitiva de l'esmentada modificació al conseller d'Obres Públiques, Urbanisme i Transports.
  
Fonaments de dret
  
1. La tramitació ha sigut correcta en compliment del que estableix l'article 38 en relació amb el 55 de la Llei 6/1994, de 15 de novembre, Reguladora de l'Activitat Urbanística, (d'ara endavant LRAU), i la documentació està completa en compliment del que estableix l'article 27, hagut compte del propòsit pretés, amb les observacions que més endavant s'assenyalaran.
  
2. L'objecte de la modificació és l'alteració de l'ordenació que el Pla General estableix en l'àmbit de la unitat d'execució número 18 del sòl urbanitzable amb ordenació detallada, amb la finalitat d'incrementar la superfície de la parcel·la amb qualificació EC de manera que de 1.834 metres quadrats passa a tenir 5.000 metres quadrats, a fi de complir les dimensions mínimes per al programa educatiu que s'hi pretén implantar.
  
D'aquesta manera s'elimina una zona verda de 2.124 metres quadrats i el vial que separa aquesta de la dotació escolar, de 281,58 metres quadrats. D'altra banda, s'ha vist necessari disminuir l'illa d'EDA-1 en 803 metres quadrats perquè la parcel·la escolar aconseguisca la dimensió desitjada, de manera que la reducció d'aquest aprofitament s'ha vist compensada amb la reordenació d'una illa adjacent, de manera que s'eliminen 3.350 metres quadrats de sòl amb qualificació UFA i es creen 385 metres quadrats de vial i 2.964 metres quadrats de sòl amb qualificació EDA-1.
  
3. La modificació introdueix lleugers canvis en l'ordenació preestablerta i una disminució en la superfície de zona verda inicialment prevista, encara que la superfície dotacional és major amb la nova ordenació proposada, ja que suposa un total de 1.377 metres quadrats més de sòl dotacional, per la qual cosa, unit al fet que es produeix una disminució del sostre lucratiu privat en 370 m²t/m²s, queda justificat el compliment del que estableix l'article 17 de l'annex al Reglament de Planejament de la Comunitat Valenciana, per la qual cosa no cal preveure el que disposa l'article 55.3 de la LRAU.
  
Quant a la seua oportunitat i conveniència, no es veu inconvenient als canvis introduïts que es justifiquen per raó d'una adequació de la parcel·la dotacional educativa a les necessitats d'espai que resulten de l'adaptació als programes educatius que pretén arreplegar i a un correcte funcionament tant de la xarxa viària i dels espais lliures previstos com a una coherent qualificació urbanística de les tipologies edificatòries previstes en les illes edificables.
  
4. La modificació comporta una diferent qualificació o ús urbanístic de zones verdes anteriorment previstes, per la qual cosa es requereix un informe previ del Consell Superior d'Urbanisme ?substituït per un informe del conseller d'Obres Públiques, Urbanisme i Transports, amb l'informe previ de la Comissió Territorial d'Urbanisme, en aplicació de la disposició transitòria novena de la Llei Reguladora de l'Activitat Urbanística?, de conformitat amb el que estableix l'article 55.4 de l'esmentada llei.
  
D'acord amb el que ha establert reiteradament el Consell Jurídic Consultiu de la Comunitat Valenciana no es considera necessari el dictamen de l'esmentat òrgan consultiu, ja que la modificació no té per objecte una diferent zonificació o ús urbanístic de zones verdes previstes en el pla, atés que es tracta d'una mera conseqüència derivada de l'objecte principal de la modificació plantejada.
  
5. La modificació planteja canvis a què cap objecció cal fer, en respecte a la legítima interpretació de l'interés públic local adoptat pel municipi des de la representativitat que li confereix la seua legitimació democràtica.
  
Així, des de l'enjudiciament de la competència autonòmica que cal realitzar en virtut del que disposa l'article 40 de la LRAU, no hi ha cap objecció que puga qüestionar l'aprovació definitiva del document.
  
No obstant això, serà necessari, en compliment del que estableix l'article 28 de la LRAU, que s'aporte documentació gràfica referida als fulls complets del Pla General que s'hagen vist afectats per la modificació, perquè d'aquesta manera es puguen substituir els fins ara vigents.
  
6. El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament i, per tant, de les modificacions d'aquests, de conformitat amb el que estableix l'article 39 de la LRAU, en relació amb l'article 6.d del Decret 77/1196, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals esmentats i la resta de normativa de general i pertinent aplicació, resolc:
  
Primer
  
Informar favorablement sobre la modificació número 10 en la unitat d'execució P-18, del Pla General d'Alcalà de Xivert.
  
Segon
  
Aprovar definitivament la modificació número 10 en la unitat d'execució P-18, del Pla General d'Alcalà de Xivert.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que estableixen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga interposar qualsevol altre recurs que es considere oportú.
  
València, 6 de març de 2001.- El conseller d'Obres Públiques, Urbanisme i Transports: José Ramón García Antón.